## Naputak o postupanju s otpadom koji sadrži azbest

### NN 89/2008 (30.7.2008.), Naputak o postupanju s otpadom koji sadrži azbest

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

2845

Na temelju članka 17. i članka 18. Zakona o sustavu državne uprave (»Narodne
novine«, br. 75/93.) i članka 3.b Zakona o otpadu (»Narodne novine«, br.
178/04., 111/06., i 60/08.) ministrica zaštite okoliša, prostornog uređenja i
graditeljstva donosi

## NAPUTAK

### O POSTUPANJU S OTPADOM KOJI

SADRŽI AZBEST

1. Otpad koji sadrži azbest odlaže se na posebno predviđenu plohu na
odlagalištu otpada.
2. Ploha mora biti pripremljena u skladu s Pravilnikom o načinima i uvjetima
odlaganja otpada, kategorijama i uvjetima rada za odlagališta otpada (»Narodne
novine« br. 117/07.), što znači da se otpad koji sadrži azbest može odložiti na
odlagalište neopasnog otpada bez prethodne analize eluata i organskih parametara
onečišćenja ako je zadovoljeno sljedeće:
– otpad ne smije sadržavati druge opasne tvari osim čvrsto vezanog azbesta,
– odlagati se može samo građevinski otpad koji sadrži čvrsto vezani azbest i
ostali čvrsto vezani azbestni otpad,
– otpad se može odlagati samo u posebnim odlagališnim poljima, odvojeno od
ostalog otpada na odlagalištu,
– područje s odloženim otpadom koji sadrži azbest mora se dnevno prekrivati na
način da se spriječi tijekom prekrivanja oslobađanje azbestnih vlakana u okoliš,
– otpad koji nije pakiran mora se prije odlaganja prskati vodom koja se mora
skupljati sustavom odvodnje procjednih voda odlagališta u skladu s Pravilnikom o
načinima i uvjetima odlaganja otpada, kategorijama i uvjetima rada za
odlagališta otpada,
– površinsko brtvljenje tijela odlagališnog polja s otpadom koji sadrži azbest
mora sprječavati oslobađanje azbestnih vlakana u okoliš potrebnim brtvljenjem s
ugrađenim sustavom površinske odvodnje oborinskih voda,
– na odlagališnom polju s otpadom koji sadrži azbest ne smiju se izvoditi
nikakve aktivnosti koje mogu uzrokovati oslobađanje azbestnih vlakana u okoliš,
– nakon zatvaranja odlagališta s odlagališnim poljem s otpadom koji sadrži
azbest, mora biti spriječena svaka daljnja upotreba površina odlagališta.
3. Odlagalište otpada koje ima ugovor s Fondom za zaštitu okoliša i energetsku
učinkovitost preuzimanju otpada koji sadrži azbest, a u slučaju da nema
pripremljenu plohu mora otpad koji sadrži azbest privremeno skladištiti u radnom
prostoru odlagališta sukladno Pravilniku o gospodarenju otpadom (»Narodne
novine«, br. 23/07. i 111/07) i Pravilniku o načinu i postupcima gospodarenja
otpadom koji sadrži azbest (»Narodne novine«, br. 42/07.).
4. Prilikom pretovara i postupanja s otpadom koji sadrži azbest nužno je
pridržavati se propisanih uvjeta zaštite na radu, a djelatnici moraju imati
odgovarajuću zaštitnu opremu i zaštitne maske, te položen odgovarajući tečaj za
postupanje s otpadom koji sadrži azbest.
Ovaj Naputak stupa na snagu danom objave u »Narodne novine«.

Klasa: 351-01/08-01/366
Urbroj: 531-08-3-08-1
Zagreb, 25. srpnja 2008.

Ministrica
**Marina Matulović Dropulić, dipl. inž. arh., v. r.**

Naputak, NN 89/2008-2845
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)